Tira n uḍris n tesnalmud mačči d ayen isehlen, acku widen ara yeɣren iḍrisen d inelmaden, ɣef aya tira n uḍris n tesnalmudt yeḥwaǧ tamusni lqayen n snat n tutlayin; tanaṣlit (A) d tin ɣer ara yili usuqel. Sumata ilaq aḍris ad yettwasuddes akken iwata, imi anelmad ticki ara yeqqar aḍris ad yeḥulfu i weḍris-nni mačči d aberrani fell-as deg ayen yeɛnan taseddast d umawal. Tafulki n uḍris tettban-d diɣen deg usfari n tigawin d tikta imi imeɣri simmal yeqqar simmal yettaf amaynut deg usfari simmal iseɛɛu lebɣi ad iẓer ayen d-iteddun, aya yettbini s ussemres n yilsawalen, isuraz n usezdi d tenmeẓla taḍrisant. Gar wuguren d-ibanen deg tsuqilt n kra n tugzimin n yiḍrisen d war aqader n ussemres n yisuraz n usezdi d tenmeẓla taḍrisan, acku tawuri-nsen tteggen assaɣ deg yiwet n tugzimt neɣ gar tugzimin n uḍris s umata, amedya n yisuraz n tuqqna d tuddsa.